**ผลกระทบของการใช้บัตรสวัสดิการแห่งรัฐต่อประชาชน
: กรณีศึกษาอำเภอเมืองตรัง และอำเภอกันตัง จังหวัดตรัง**

**The Impact of Using The Welfare Card for Citizen : A Case Study of Mueang District and Kantang District, Trang Province.**

ฐิติโชติ จารุโศภิตกุล1\* วิริยะ ชนะชัย1 วิลิปดา อ่อนเอียด1 อรชิตา บุญรัตน์1 ธนาธิป คงนคร1 และวิสุทธิณี ธานีรัตน์2

Thitichot Charusophitkun,1 Wiriya Chanachai,1 Wilipda Onaiad,1 Ornchita Boonrat,1

Thanathip KhongnaKhorn1 and Wisuttinee Taneerat2

**บทคัดย่อ**

 การศึกษานี้มีวัตถุประสงค์เพื่อศึกษาผลกระทบและเปรียบเทียบถึงผลกระทบของการใช้บัตรสวัสดิการแห่งรัฐต่อประชาชน : กรณีศึกษาอำเภอเมืองตรัง และอำเภอกันตัง จังหวัดตรัง โดยใช้กระบวนการวิจัยเชิงคุณภาพ (Qualitative research) ประกอบด้วย วิธีการรวบรวมข้อมูลเอกสาร (Documentary search) การสัมภาษณ์เชิงลึก (In-depth interview - IDI) และการสังเกต (Observation) และได้กำหนดปัจจัยที่ส่งผลกระทบของการใช้บัตรสวัสดิการแห่งรัฐต่อประชาชน ประกอบด้วย 3 มิติ ได้แก่ มิติด้านประชาน มิติด้านร้านค้าธงฟ้าประชารัฐ และมิติด้านหน่วยงานที่เกี่ยวข้อง โดยกลุ่มตัวอย่างคือประชาชนผู้ที่ใช้บัตรสวัสดิการแห่งรัฐที่อยู่ในเขตพื้นที่อำเภอเมืองตรังและอำเภอกันตัง จังหวัดตรัง จำนวน 20 คน รวมถึง ร้านค้าที่เข้าร่วมเป็นร้านค้าธงฟ้าประชารัฐ จำนวน 10 ร้านและหน่วยงานที่เกี่ยวข้องจำนวน 5 หน่วยงาน ผลการศึกษาพบว่า ผลกระทบของการใช้บัตรสวัสดิการแห่งรัฐต่อประชาชนในพื้นที่อำเภอเมือง ตรังและอำเภอกันตังได้รับผลกระทบในการบัตรสวัสดิการแห่งรัฐในประเด็นของมิติด้านประชาชนและ ด้านร้านค้าที่ไม่แตกต่างกันและเป็นไปในเชิงบวก รวมถึงประชาชนทั้ง 2 อำเภอยังคงมีความพึงพอใจใน โครงการลงทะเบียนเพื่อสวัสดิการแห่งรัฐ เพราะเป็นโครงการที่ให้ความช่วยเหลือผู้ที่มีรายได้น้อย

**คำสำคัญ**: ผลกระทบ บัตรสวัสดิการแห่งรัฐ ร้านค้าธงฟ้าประชารัฐ

**Abstract**

 The purpose of this study were to study and compare the Impact of Using The Welfare Card for Citizen : A Case Study of Mueang District and Kantang District, Trang Province. The study employed qualitative research ; include documentary research, in-depth interview – IDI and observation. And determine the factors that affecting the use of the welfare card had 3 dimensions ; citizen dimension, shop dimension and relevant public sector dimension. The sample ware the people who used the welfare card in the area of Mueang District and Kantang District, Trang Province. There were 20 people and Blue Flag Pracha Rat shop had 10 shops. The results showed that the impact of the use of welfare card for the citizen dimension and Blue Flag Pracha Rat shop dimension that were not different and seems positive. As well as the citizen who lived in both area continue to be satisfied in the project for the welfare card. Because It was a project that provides assistance to people with low income.

**Keywords**: Impact, The welfare card, Blue Flag Pracha Rat shop

**บทนำ**

 ในสภาวะสังคมปัจจุบันนี้มีปัญหาในการดำเนินชีวิตที่หลากหลายแตกต่างกันออกไป ไม่ว่าจะช่วงชีวิตใดก็ย่อมประสบพบเจอ จึงไม่ใช่เรื่องแปลกที่ในสังคมปัจจุบันมีปัญหามากมายให้แก้ไข ดังเรื่อง ปัญหาความยากจนที่เป็นปัญหาใหญ่อยู่ ณ ทุกวันนี้ “ความยากจน” มีคำนิยามที่เข้าใจและใช้กันอย่างแพร่หลายคือ การคำนึงถึงระดับรายได้หรือฐานะทางเศรษฐกิจที่บุคคลสามารถดำรงชีพได้ตามมาตรฐานขั้นต่ำ แต่อย่างไรก็ตามยังคงหมายรวมถึงสภาพสังคม เศรษฐกิจและการเมืองอีกด้วย [1]

 สำหรับในประเทศไทยนั้น รัฐบาลทุกยุคทุกสมัยต่างก็พยายามหาหนทางกำหนดเป็นนโยบาย หรือโครงการเพื่อที่จะนำมาแก้ไขปัญหาความยากจน และได้ทุ่มเงินงบประมาณแต่ละปีจำนวนไม่น้อยลงไปกับการแก้ไขปัญหาดังกล่าว แต่ก็พบว่าไม่เป็นผล กลับกลายเป็นเรื่องยากที่จะกำจัดปัญหาดังกล่าวให้หมดไปจากสังคมไทย [2] อาจกล่าวได้ว่าสภาวะเศรษฐกิจในประเทศไทยก็เป็น ส่วนหนึ่งของการเกิดปัญหาความยากจน ซึ่งเมื่อมองไปในระยะข้างหน้า ประเทศไทยต้องเผชิญกับข้อจำกัดในหลายด้าน รวมถึงการลงทุนภายในประเทศก็อยู่ในระดับต่ำมาเป็น [3] สำหรับโครงการลงทะเบียนเพื่อสวัสดิการแห่งรัฐ จัดเป็นหนึ่งในนโยบายสาธารณะที่รัฐบาล คณะรักษาความสงบแห่งชาติ (คสช.) พยายามที่จะจัดการกับปัญหาความยากจนอย่างเป็นระบบ ดังนั้น การที่รัฐบาลคณะรักษาความสงบแห่งชาติ (คสช.) ได้มีโครงการลงทะเบียนเพื่อสวัสดิการแห่งรัฐเป็นการเปิดโอกาสให้ประชาชนที่มีรายได้น้อยได้ลงทะเบียนเพื่อขอรับสวัสดิการดังกล่าวจากรัฐบาล โดยที่มีกระทรวงการคลังเป็นผู้รับผิดชอบหลักและรับหน้าที่ในการตรวจสอบคัดกรองผู้ที่ไม่ได้มีคุณสมบัติตามเกณฑ์ออกจากฐานข้อมูล ซึ่งได้ให้ความช่วยเหลือหลากหลายด้าน ไม่ว่าจะเป็นการให้วงเงินในการซื้อของจากร้านธงฟ้าประชารัฐ ค่าเดินทาง และค่าก๊าซหุงต้ม โดยให้การช่วยเหลือผ่านบัตรสวัสดิการแห่งรัฐ และใช้ซื้อของในร้านค้าธงฟ้าประชารัฐเท่านั้น [4]

 จากการเริ่มใช้บัตรสวัสดิการแห่งรัฐ ซึ่งแน่นอนว่าในการดำเนินการดังกล่าวย่อมมีผลกระทบที่ก่อให้เกิดผลดีและผลเสียไม่มากก็น้อย คณะผู้วิจัยจึงได้กำหนดพื้นที่ที่จะศึกษาถึงผลกระทบที่เกิดขึ้นจากการใช้บัตรสวัสดิการแห่งรัฐ โดยเลือก 2 อำเภอ ในเขตพื้นที่จังหวัดตรัง คือ อำเภอเมืองตรัง และอำเภอกันตัง เนื่องจากอำเภอเมืองตรังและอำเภอกันตัง มีขนาดพื้นที่ จำนวนตำบล จำนวนประชากรที่ใกล้เคียง รวมถึงภาพรวมทางเศรษฐกิจที่ไม่แตกต่างกันมาก ในการศึกษาวิจัยครั้งนี้ จึงเป็นการศึกษาถึงผลกระทบที่เกิดขึ้นกับบุคคลที่เกี่ยวข้อง และทำให้ได้ทราบถึงผลลัพธ์ที่ได้จากการดำเนินโครงการเพื่อให้ ผู้ที่สนใจหรือผู้ที่เกี่ยวข้องได้รับทราบถึงข้อขัดข้องที่เกิดขึ้น ตลอดจนนำข้อมูลไปใช้เพื่อการปรับปรุง แก้ไขในลำดับต่อไป

**วัตถุประสงค์**

 1. เพื่อศึกษาผลกระทบของการใช้บัตรสวัสดิการแห่งรัฐต่อประชาชนในอำเภอเมืองตรังและอำเภอกันตัง จังหวัด

 ตรัง

 2. เพื่อศึกษาเปรียบเทียบถึงผลกระทบของการใช้บัตรสวัสดิการแห่งรัฐต่อประชาชนในอำเภอเมืองตรังและ

 อำเภอกันตัง จังหวัดตรัง

 3. เพื่อนำเสนอข้อเสนอแนะและข้อคิดเห็น และแนวทางการแก้ไขผลกระทบของการใช้บัตรสวัสดิการแห่งรัฐ

**ประโยชน์ที่ได้รับจากการวิจัย**

 ในการศึกษาครั้งนี้ เพื่อให้ทราบถึงรายละเอียดและประโยชน์ของโครงการบัตรสวัสดิการแห่งรัฐ ทั้งนี้เพื่อให้ผู้ที่มีความสนใจหน่วยงานที่เกี่ยวข้อง หรือภาครัฐสามารถนำผลจากการศึกษาวิจัยมาเป็นแนวทางในการวิเคราะห์เพื่อปรับปรุงให้ผู้มีสิทธิ์ใช้บัตรมีความต้องการและความพึงพอใจในการใช้บัตรมากยิ่งขึ้นรวมทั้งลดข้อพกพร่องของการดำเนินโครงการที่ก่อให้เกิดความไม่ราบรื่น

**ทบทวนวรรณกรรม**

**1.โครงการลงทะเบียนเพื่อสวัสดิการแห่งรัฐ**

 โครงการลงทะเบียนเพื่อสวัสดิการแห่งรัฐเป็นโครงการสำหรับการจัดสวัสดิการต่างๆ ของ หน่วยงานภาครัฐให้กับผู้มีรายได้น้อยที่ต้องการความช่วยเหลือจากภาครัฐ และเป็นโครงการที่เปิด โอกาสให้ผู้มีรายได้น้อยที่มีคุณสมบัติตรงตามที่กำหนดอันได้แก่ 1) มีสัญชาติไทย 2) อายุไม่ต่ำกว่า 18 ปี บริบูรณ์ และ 3) มีรายได้ในปี 2558 ไม่เกิน 100,000 บาทต่อปี สามารถมาลงทะเบียน ณ ธนาคารเพื่อ การเกษตรและสหกรณ์การเกษตร ธนาคารออมสิน และธนาคารกรุงไทย จำกัด (มหาชน) กระทรวงการคลังได้ประกาศรายชื่อผู้มีสิทธิที่ผ่านคุณสมบัติตามที่กำหนด ในวันที่ 15 กันยายน 2560 และเริ่มแจกจ่ายบัตรสวัสดิการแห่งรัฐในวันที่ 21 กันยายน 2560 และเริ่มใช้งานในวันที่ 1 ตุลาคา 2560 [5]

**2.แนวคิดและทฤษฎีเกี่ยวกับผลกระทบของนโยบาย**

 อำนวย วงษ์พานิช ได้สรุปความหมายของผลกระทบ คือ ผลที่เกิดขึ้นจากการกระทำเรื่องใดเรื่องหนึ่ง อาจเป็นผลที่เกิดขึ้นทั้งในปัจจุบันและอนาคต เป็นไปได้ทั้งทางบวกและ ทางลบ อาจขึ้นกับกลุ่มเป้าหมายและไม่ใช่กลุ่มเป้าหมาย หรือผลกระทบต่อสถานการณ์ต่างๆ ทั้งทางตรงและทางอ้อม [6]

**3.แนวคิดทฤษฎีเกี่ยวกับความยากจน**

 สำนักงานพัฒนาการเศรษฐกิจและสังคมแห่งชาติ มีความเห็นว่าความยากจนหรือคนจนไม่ได้จำกัดเฉพาะคนที่ขัดสนทางด้านเศรษฐกิจหรือ รายได้เท่านั้น แต่ครอบคลุมถึงความยากจนเชิงโครงสร้างที่เกิดจากความขัดสนในหลายๆ ด้าน ที่มีผลทำให้ขาดศักยภาพในการดำรงชีวิต ซึ่งนำไปสู่ความไม่เสมอภาคทางเศรษฐกิจและสังคม [7]

**4. แนวคิดทั่วไปเกี่ยวกับนโยบายสาธารณะ**

 นโยบายสาธารณะ หมายถึง แนว ทางการดำเนินกิจกรรมของรัฐบาล ซึ่งนโยบายสาธารณะ หมายถึง แนวทางการดำเนินกิจกรรมของ รัฐบาล ซึ่งรวมทั้งกิจกรรมที่ผ่านมาในอดีต กิจกรรมที่กำลังดำเนินการอยู่ในปัจจุบัน และกิจกรรมที่คาดว่าจะเกิดขึ้นในอนาคต [8]

**5.แนวคิดทฤษฎีเกี่ยวกับการนำนโยบายไปปฏิบัติ**

 Pressman and Wildavsky ได้เน้นว่าการนำนโยบายไปปฏิบัติหมายถึงกระบวนการดำเนินงานของรัฐบาลให้ประสบความสำเร็จตามวัตถุประสงค์ที่กำหนดดังนั้น จึงต้องมีนโยบายเกิดขึ้นก่อนแล้วจึงมีการนำนโยบายไปปฏิบัติให้เกิดผลลัพธ์ออกมา [9]

**วิธีดำเนินการวิจัย**

 ในการกำหนดระเบียบวิธีการวิจัยหรือกระบวนวิธีการวิจัย (Methodology) โดยการใช้กระบวน วิธีการวิจัยเชิงคุณภาพ (Qualitative research) ประกอบด้วย วิธีการรวบรวมข้อมูลเอกสาร (Documentary search) จะเป็นการรวบรวมจากเอกสารทางวิชาการ งานวิจัย บทความหรือวารสาร ต่างๆ และการสืบความค้นจากเว็บไซต์ สัมภาษณ์เชิงลึก(In-depth interview - IDI) โดยมีการวางโครงสร้างหรือรูปแบบของคำถามไว้อย่างกว้าง ๆ เพื่อที่จะสามารถนำไปใช้ในการสัมภาษณ์แบบกึ่งโครงสร้าง และการสังเกต (Observation) เป็นการสังเกตแบบที่ผู้ถูกสังเกตไม่รู้ตัว เพื่อเป็นการศึกษาถึงผลกระทบที่เกิดขึ้นจากการใช้บัตรสวัสดิการแห่งรัฐของประชาชนโดยมีปัจจัยที่ส่งผล 3 มิติ คือ มิติด้านประชาชน มิติด้านร้านค้า และมิติด้านหน่วยงานที่เกี่ยวข้อง และได้มีการจัดทำแบบประเมินจริยธรรมการวิจัยในมนุษย์ โดยผู้วิจัยได้อ่านเอกสารชี้แจงอาสาสมัครผู้เข้าร่วมการวิจัยปัญหาพิเศษโดยการสัมภาษณ์การพิทักษ์สิทธิของผู้เข้าร่วมการวิจัย (Participant information sheet) ก่อนการสัมภาษณ์ และเพื่อเป็นการพิทักษ์สิทธิ เสรีภาพของผู้ตอบแบบสัมภาษณ์ ผู้วิจัยจึงได้ให้ผู้ตอบแบบสัมภาษณ์ลงชื่อในหนังสือให้ความยินยอมเข้าร่วมการวิจัยปัญหาพิเศษ ในการศึกษาครั้งนี้ใช้เวลาในการศึกษาตั้งแต่เดือนมกราคม-เดือนพฤษภาคม 2561

**ประชากรและกลุ่มตัวอย่าง**

ในการศึกษาวิจัยครั้งนี้ ได้ดำเนินการกำหนดประชากรและกลุ่มตัวอย่างจากผู้ที่มีส่วนเกี่ยวข้อง โดยดำเนินกระบวนการคัดเลือกกลุ่มตัวอย่างด้วยวิธีการสุ่มตัวอย่างแบบเจาะจง (Purposive random) ซึ่งเป็นการเลือกกลุ่มตัวอย่างที่ผู้วิจัยได้ดำเนินการพิจารณาเลือกตัวอย่างด้วยตนเองและใช้การสุ่มอย่างง่ายในการเลือกตำบลในแต่ละอำเภอ จึงสามารถกำหนดกลุ่มตัวอย่างในการสัมภาษณ์เชิงลึกได้ดังนี้

1. ประชาชนผู้ที่ใช้บัตรสวัสดิการแห่งรัฐและร้านค้าธงฟ้าประชารัฐในอำเภอเมืองตรัง จังหวัดตรัง จำนวน 15 คน โดยได้คัดเลือกมาจากตำบลละ 2 คน จำนวน 5 ตำบล และร้านค้าธงฟ้าฯ ตำบลละ 1 ร้าน ดังนี้ ตำบลทับเที่ยง
ตำบลควนปริง ตำบลบางรัก ตำบลโคกหล่อ และตำบลนาโต๊ะหมิง

2. ประชาชนผู้ที่ใช้บัตรสวัสดิการแห่งรัฐและร้านค้าธงฟ้าประชารัฐในอำเภอกันตัง จังหวัดตรัง จำนวน 15 คน โดยได้คัดเลือกมาจากตำบลละ 2 คน จำนวน 5 ตำบล และร้านค้าธงฟ้าฯ ตำบลละ 1 ร้าน ดังนี้ ตำบลควนธานี ตำบล
บางหมาก ตำบลบางเป้า ตำบลวังวน และตำบลกันตังใต้

 3.เจ้าหน้าที่หรือหน่วยงานที่เกี่ยวข้องกับโครงการลงทะเบียนเพื่อสวัสดิการแห่งรัฐ หน่วยงานละ 1 คน รวมเป็น 5 คน มีหน่วยงานดังนี้ ธนาคารกรุงไทย ธนาคารเพื่อการเกษตรและสหกรณ์การเกษตร ธนาคารออมสิน สำนักงานคลังจังหวัดตรัง และสำนักงานพาณิชย์จังหวัดตรัง

**ผลการวิจัย**

 การศึกษาวิจัยเรื่อง ผลกระทบของการใช้บัตรสวัสดิการแห่งรัฐต่อประชาชน : กรณีศึกษาอำเภอเมืองตรังและอำเภอกันตัง จังหวัดตรัง เพื่อศึกษาถึงผลกระทบที่เกิดขึ้นจากการใช้บัตรของประชาชนจาก การศึกษาจึงสามารถสรุปผลการวิจัยตามวัตถุประสงค์ ได้ดังนี้

 **วัตถุประสงค์ข้อที่ 1** เพื่อศึกษาผลกระทบของการใช้บัตรสวัสดิการแห่งรัฐต่อประชาชนในอำเภอเมืองตรังและอำเภอกันตัง จังหวัดตรัง

**1. ผลการศึกษาเกี่ยวกับโครงการลงทะเบียนเพื่อสวัสดิการแห่งรัฐและบัตรสวัสดิการแห่งรัฐ**

 การศึกษาเกี่ยวกับโครงการลงทะเบียนเพื่อสวัสดิการแห่งรัฐ โดยการสัมภาษณ์จากหน่วยงานที่เกี่ยวข้อง ได้แก่ สำนักงานคลังจังหวัดตรัง สำนักงานพาณิชย์จังหวัดตรัง ธนาคารกรุงไทย สาขาตรัง ธนาคารออมสิน สาขาตรัง และธนาคารเพื่อการเกษตรและสหกรณ์การเกษตร สาขาตรัง ซึ่งเป็นการศึกษาในประเด็นของความร่วมมือของประชาชนในการดำเนินการแต่ละขั้นตอน การประชาสัมพันธ์โครงการ ผลกระทบในการให้บริการ ความพร้อมของบุคลากรในการปฏิบัติหน้าที่ โดยผลการศึกษาสรุปได้ดังนี้

 ในการดำเนินการรับลงทะเบียน ประชาชนส่วนใหญ่มีการให้ความร่วมมือกับเจ้าหน้าที่ผู้ปฏิบัติงานในแต่ละขั้นตอนเป็นอย่างดี แต่ในส่วนของสำนักงานพาณิชย์จังหวัดตรังนั้น ทางร้านค้าที่เจ้าหน้าที่ได้เข้าไปติดต่อให้ความร่วมมือน้อยและยังปฏิเสธการเข้าร่วมเป็นร้านค้าธงฟ้าประชารัฐจำนวนหลายร้าน ส่วนในเรื่องของผลกระทบในการให้บริการ ทางหน่วยงานไม่ได้รับผลกระทบจากการให้บริการ เนื่องจากมีเจ้าหน้าที่ดูแลโครงการโดยเฉพาะ แต่จะมีปัญหาในเรื่องของพื้นที่ในการให้บริการที่จำกัด และบุคลากรผู้ปฏิบัติงานก็มีความพร้อมในการปฏิบัติงานเพื่อตอบสนองนโยบาย

 ทั้งนี้ทางหน่วยงานได้มีการประชาสัมพันธ์โครงการที่แตกต่างกัน คือ สำนักงานคลังจังหวัดตรังได้มีการประชาสัมพันธ์โครงการผ่านรายการวิทยุ อสมท.ตรัง ส่วนสำนักงานพาณิชย์จังหวัดตรังได้มีการลงพื้นที่และจัดทำหนังสือชี้แจงแก่องค์กรปกครองส่วนท้องถิ่น แต่ในส่วนของธนาคารนั้นได้มีการประชาสัมพันธ์ในขณะที่ประชาชนเข้ามาทำธุรกรรม

**2. ผลกระทบของการใช้บัตรสวัสดิการแห่งรัฐของประชาชนในอำเภอเมืองตรัง จังหวัดตรัง**

 **2.1 ประชาชนในพื้นที่อำเภอเมืองตรัง จังหวัดตรัง**
 ประชาชนมีความสะดวกในการเดินทางไปร้านค้าธงฟ้าประชารัฐ เนื่องจากมีร้านค้าอยู่ใกล้บ้าน และร้านค้าธงฟ้าฯ ที่ประชาชนได้เข้าไปใช้บริการนั้นมีสินค้าที่หลากหลายเพียงพอต่อความต้องการ และจ่ายเงินผ่านบัตรสวัสดิการแห่งรัฐมีความสะดวกรวดเร็ว ส่วนในเรื่องของราคาสินค้า ก็พบว่าราคาสินค้าไม่ได้แตกต่างกันมากนัก และในเรื่องของจำนวนเงินที่รัฐบาลให้การช่วยเหลือ คือ 200 บาทหรือ 300 บาทต่อคนต่อเดือน ประชาชนให้ความเห็นว่าจำนวนน้อยเกินไป แต่ก็มีความยินดีที่รัฐบาลให้การช่วยเหลือ ทั้งนี้ในเรื่องการรับรู้ข่าวสารนั้น ประชาชนส่วนใหญ่รับรู้จากผู้นำชุมชนมากกว่าการติดตามจากสื่ออื่นๆ

 **2.2 ร้านค้าธงฟ้าประชารัฐในพื้นที่อำเภอเมืองตรัง จังหวัดตรัง**

 หลังจากร้านค้าได้เข้าร่วมโครงการเป็นร้านค้าธงฟ้าประชารัฐ ก็ได้รับการเข้ามาติดตั้งเครื่องรูดบัตร EDC จากธนาคารกรุงไทยด้วยความรวดเร็ว โดยมีระยะเวลาในการรอไม่เกิน 1 เดือน ส่วนตัวเครื่องรูดบัตร EDC มีความพร้อมในการใช้งานเป็นอย่างดี แต่จะพบปัญหาเฉพาะในช่วงแรกของการเริ่มใช้บัตรฯ ทั้งนี้ในการโอนเงินจากยอดการขายเข้าบัญชีของทางธนาคาร ในช่วงแรกมีความล่าช้าเพียงเล็กน้อยประมาณ 4 วันทำการ ในระยะเวลาต่อมมาก็ใช้ระยะเวลาปกติ และในการนำสินค้าเข้าร้านของร้านธงฟ้าประชารัฐก็มีความสะดวก เพราะโดยปกติทางร้านก็นำสินค้าเข้าร้านด้วยตนเอง และในประเด็นสุดท้ายคือปัญหาที่ได้รับในการให้บริการ ทางร้านค้าไม่ได้มองว่าเป็นปัญหา แต่มองว่าเป็นการช่วยเหลือประชาชน

**3. ผลกระทบของการใช้บัตรสวัสดิการแห่งรัฐของประชาชนในอำเภอกันตัง จังหวัดตรัง**

 **3.1 ประชาชนในพื้นที่อำเภอกันตัง จังหวัดตรัง**
 มีร้านค้าธงฟ้าประชารัฐในชุมชนที่ผู้คนอาศัยมาก จึงทำให้ประชาชนมีความสะดวกในการเดินทาง รวมถึงร้านค้าธงฟ้าฯ มีสินค้าที่หลากหลาย เพียงพอต่อความต้องการ และการบริการต่อประชาชน ส่วนการชำระเงินผ่านบัตรสวัสดิการแห่งรัฐมีความสะดวกรวดเร็ว ต่อมาในเรื่องของราคาสินค้า ก็ไม่ได้แตกต่างกับสินค้าในท้องตลาด และในเรื่องของจำนวนเงินที่รัฐบาลให้การช่วยเหลือ คือ 200 บาทหรือ 300 บาทต่อคนต่อเดือน พบว่าประชาชนมองว่าจำนวนเงินน้อยเกินไป แต่ก็มีความพอใจที่รัฐบาลได้ให้การช่วยเหลือ ทั้งนี้ในเรื่องการรับรู้ข่าวสารนั้น ประชาชนส่วนใหญ่รับรู้จากการติดตามจากสื่ออื่นๆ น้อยกว่าผู้นำชุมชน

 **3.2 ร้านค้าธงฟ้าประชารัฐในพื้นที่อำเภอกันตัง จังหวัดตรัง** เมื่อร้านค้าได้เข้าร่วมโครงการเป็นร้านค้าธงฟ้าประชารัฐ ก็ได้การตอบรับจากหน่วยงานเข้ามาติดตั้งเครื่องรูดบัตร EDC จากธนาคารกรุงไทยด้วยความรวดเร็ว โดยมีระยะเวลาในการรอไม่เกิน 2-3 สัปดาห์ ส่วนตัวเครื่องรูดบัตร EDC มีความพร้อมในการใช้งานเป็นอย่างดี แต่จะพบปัญหาเฉพาะในช่วงแรกของการเริ่มใช้บัตรฯ ทั้งนี้ในการโอนเงินจากยอดการขายเข้าบัญชีของทางธนาคาร ในช่วงแรกมีความล่าช้าสูงสุดประมาณ 7 วันทำการ ในระยะเวลาต่อมาก็ใช้ระยะเวลาปกติ และในการนำสินค้าเข้าร้านของร้านธงฟ้าประชารัฐก็มีความสะดวก เพราะโดยปกติทางร้านก็นำสินค้าเข้าร้านด้วยตนเองหรือตัวแทนขายของบางบริษัทมาส่งให้ที่ร้าน และในประเด็นสุดท้ายคือปัญหาที่ได้รับในการให้บริการ ทางร้านค้าไม่ได้มองว่าเป็นปัญหา แต่จะเป็นเรื่องของความไม่เข้าใจของประชาชนเกี่ยวกับการใช้บัตรสวัสดิการแห่งรัฐ ดังนั้นร้านค้าจึงไม่ได้มองว่าเป็นปัญหา แต่เลือกที่จะอธิบายให้เกิดความเข้าใจซึ่งกันและกัน

 **วัตถุประสงค์ข้อที่ 2** เพื่อศึกษาเปรียบเทียบถึงผลกระทบของการใช้บัตรสวัสดิการแห่งรัฐต่อประชาชนในอำเภอเมืองตรังและอำเภอกันตัง จังหวัดตรัง

 **1. ผลการเปรียบเทียบผลกระทบของการใช้บัตรสวัสดิการแห่งรัฐของประชาชนในพื้นที่อำเภอเมืองตรังและอำเภอกันตัง จังหวัดตรัง**

 **1.1 ความสะดวกในการเดินทางไปใช้บัตรสวัสดิการแห่งรัฐ** ประชาชนในอำเภอเมืองตรังส่วนใหญ่มีความสะดวกในการเดินทางไปซื้อสินค้าหรือเข้าใช้บริการร้านค้าธงฟ้าประชารัฐเช่นเดียวกับประชาชนที่อยู่ในพื้นที่อำเภอกันตัง เนื่องจากมีร้านค้าธงฟ้าฯ อยู่ใกล้บ้าน

 **1.2** **ความสะดวกและความรวดเร็วในการชำระเงินผ่านบัตรสวัสดิการแห่งรัฐ** ประชาชนบางส่วนของอำเภอเมืองตรังและอำเภอกันตัง ให้ข้อมูลที่เหมือนกันว่า ในการชำระเงินผ่านบัตรนั้นมีความสะดวกและรวดเร็ว ใช้เวลาในการรอเพียงเล็กน้อย

 **1.3 การรับรู้และการติดตามข้อมูลข่าวสารของโครงการลงทะเบียนเพื่อสวัสดิการแห่งรัฐ** ประชาชนในพื้นที่อำเภอเมืองตรังและอำเภอกันตัง ได้มีการรับรู้ข้อมูลข่าวสารเกี่ยวกับโครงการลงทะเบียนเพื่อสวัสดิการแห่งรัฐผ่านทางผู้นำชุมชนเหมือนกัน และได้รับรู้ข้อมูลจากสื่ออื่นๆ น้อย

 **1.4 ความเพียงพอและความหากหลายของสินค้าในร้านธงฟ้าประชารัฐ** ร้านค้าธงฟ้าประชารัฐที่ประชาชนในพื้นที่อำเภอเมืองตรังและอำเภอกันตังได้เข้าไปซื้อสินค้าหรือเข้าไปใช้บริการนั้น มีสินค้าที่เพียงพอต่อความต้องการและความหลากหลายของสินค้า ทำให้มีทางเลือกในการเลือกซื้อเหมือนกันทั้ง 2 อำเภอ

 **1.5 ความแตกต่างของราคาสินค้าในร้านค้าธงฟ้าประชารัฐ** ประชาชนในอำเภอเมืองตรังและอำเภอกันตังส่วนใหญ่ให้ข้อมูลที่ตรงกันว่าสินค้าในร้านค้าธงฟ้าประชารัฐถูกกว่าร้านทั่วไปหรือหรือราคาที่ไม่ได้แตกต่างกับราคาท้องตลาดมากนัก แต่ก็ยังมีประชาชนบางส่วนที่ให้ความเห็นว่าราคาสินค้าในรานค้าธงฟ้าประชารัฐมีราคาที่สูงกว่าราคาท้องตลาดทั่วไป

 **1.6 จำนวนเงินที่รัฐบาลช่วยเหลือเพียงพอหรือสามารถลดภาระค่าครองชีพ** ประชาชนทั้งอำเภอเมืองตรังและอำเภอกันตัง มีความยินดีและเห็นด้วยกับการที่รัฐบาลให้ความช่วยเหลือ แต่ก็มีความคิดเห็นที่เหมือนกันว่าจำนวนเงินที่รัฐบาลให้การช่วยเหลือนั้นไม่เพียงพอกับค่าใช้จ่าย แต่อย่างไรก็ตามเงินที่รับการช่วยเหลือนี้ สามารถช่วยลดหรือแบ่งเบาภาระค่าครองชีพได้ในแต่ละเดือน

 **2. ร้านค้าธงฟ้าประชารัฐในพื้นที่อำเภอเมืองตรังและอำเภอกันตัง**

 **2.1 ความรวดเร็วในการเข้ามาติดตั้งเครื่องรูดบัตร EDC** ร้านค้าที่ตั้งอยู่ในพื้นที่ทั้งอำเภอเมืองตรังและอำเภอกันตัง ได้รับความรวดเร็วในการเข้ามาติดตั้งเครื่องรูดบัตร EDC เหมือนกัน และมีระยะเวลาในการรอการเข้ามาติดตั้งเครื่องรูดบัตร EDC ของธนาคารกรุงไทยประมาณ 1 เดือน หลังจากเข้าร่วมโครงการ

 **2.2 ความพร้อมในการใช้งานของเครื่องรูดบัตร EDC** ร้านค้าที่อยู่ในทั้งอำเภอเมืองตรังและอำเภอกันตังให้ข้อมูลที่เหมือนกันว่าเครื่องรูดบัตร EDC มีความพร้อมในการใช้งานทั้งเรื่องของความเร็วในการตัดยอดเงินหลังจากที่ทางร้านเสียบบัตรสวัสดิการแห่งรัฐเข้าไปเพื่อชำระเงิน ลดความไม่เสถียรของตัวเครื่อง

 **2.3 ระยะเวลาที่ธนาคารนำเงินจากยอดการขายแต่ละวันเข้าบัญชีธนาคาร** ในช่วงแรกของการเข้าโครงการฯ ร้านค้าที่ตั้งอยู่ในพื้นที่ทั้งอำเภอเมืองตรังและกันตัง มีระยะเวลาการรอรับเงินเข้าบัญชีไม่เกิน 1 สัปดาห์ แต่พอในระยะถัดมาเงินก็เข้าบัญชีเป็นปกติตามที่รัฐบาลได้แจ้งไว้

 **2.4 ความสะดวกในการนำสินค้าเข้าร้าน** ร้านค้าธงฟ้าประชารัฐที่อยู่ในพื้นที่ทั้งอำเภอเมืองตรังและอำเภอกันตังมีความสะดวกในการนำสินค้าเข้าร้าน เนื่องตากมีการซื้อสินค้าเข้าร้านเข้าด้วยตนเองอยู่แล้ว นอกจากนี้ยังมีสินค้าบางชนิดที่มีตัวแทนขายจากแต่ละบริษัทเข้ามาส่งที่ร้าน

 **2.5** **ปัญหาการให้บริการแก่ประชาชนที่เข้ามาซื้อสินค้า** ร้านค้าที่อยู่ในพื้นที่อำเภอเมืองตรังและอำเภอกันตัง ให้ความเห็นที่เหมือนกันว่า คือมองว่าสิ่งที่เกิดขึ้นขณะที่ประชาชนเข้ามาใช้บริการไม่ได้เป็นปัญหาในการบริการ มองว่าเป็นเรื่องที่ควรให้ความช่วยเหลือซึ่งกันและกัน โดยส่วนใหญ่จะเป็นเรื่องของความไม้เข้าใจ

**อภิปรายผลและสรุปผลการวิจัย**

**1. โครงการลงทะเบียนเพื่อสวัสดิการแห่งรัฐ**

โครงการลงทะเบียนเพื่อสวัสดิการแห่งรัฐถือว่าเป็นนโยบายสาธารณะที่รัฐบาลจัดทำขึ้นเพื่อตอบสนองความต้องการของประชาชน และเพื่อแก้ไขปัญหาความยากจนในสังคม จึงกล่าวได้ว่าโครงการนี้เป็นนโยบายสาธารณะตามแนวคิดทั่วไปเกี่ยวกับนโยบายสาธารณะ และจัดเป็นนโยบายสาธารณะประเภทตามภารกิจของรัฐบาลหรือผู้กำหนดนโยบาย [10] รัฐบาลได้มีการกำหนดแนวทางการดำเนินงานและได้มีการมอบหมายให้แต่ละหน่วยงานมีหน้าที่รับผิดชอบ นั่นคือ สำนักงานคลังจังหวัด ธนาคารกรุงไทย ธนาคารออมสิน และธนาคารเพื่อการเกษตรและสหกรณ์เพื่อการเกษตร มีหน้าที่ดูแลในการรับลงทะเบียนประชาชนผู้ที่มีรายได้น้อย นอกจากนี้แล้วยังมีกระทรวงพาณิชย์ยังดูแลในเรื่องของร้านค้า ดังนั้น สิ่งที่สำคัญที่สุดของหน่วยงาน คือ คือการนำภารกิจที่ได้รับมอบหมายมาปฏิบัติให้เป็นไปตามเจตนารมณ์ของรัฐบาล โดยยึดเอาตัวแบบที่ยึดหลักเหตุผลมาเป็นหลักในการปฏิบัติงานตามแผนการดำเนินงาน นั่นหมายถึงว่า หน่วยงานที่รับผิดชอบเกี่ยวกับโครงการนี้จะต้องมีการตระเตรียมความพร้อมในหลายๆ ด้าน

 จากการได้สอบถามเจ้าหน้าที่ผู้รับผิดชอบ พบว่าหน่วยงานที่รับผิดชอบในการดูแลโครงการลงทะเบียนเพื่อสวัสดิการแห่งรัฐมีความพร้อมในการปฏิบัติงานก็จริง แต่ก็ไม่มากเท่าที่ควร อย่างเช่น สำนักงานพาณิชย์จังหวัดตรังที่ไม่ได้มีการเตรียมความพร้อมใดๆ มีเพียงแค่การประชุมก่อนลงมือทำงานในแต่ละครั้งเท่านั้น ฉะนั้นแล้วในการดำเนินงานตามภารกิจที่ดีรับมอบหมายให้บรรลุเป้าประสงค์นั้น รัฐบาลควรมีแนวทางในการเตรียมความพร้อมให้กับหน่วยงานหรือหน่วยงานที่ได้รับมอบหมายควรมีการเตรียมพร้อมในทุกๆ ด้าน

**2. ผลกระทบของการใช้บัตรสวัสดิการแห่งรัฐ**

การดำเนินโครงการใดโครงการหนึ่ง ย่อมเกิดผล 2 ด้านเสมอ คือด้านเชิงบวกและด้านเชิงลบ โครงการลงทะเบียนเพื่อสวัสดิการแห่งรัฐก็เช่นกัน ในการศึกษาวิจัยครั้งนี้คณะผู้วิจัยได้ศึกษาผลกระทบของการใช้บัตรฯ ของประชาชนใน 2 พื้นที่ คืออำเภอเมืองตรังและอำเภอกันตัง จังหวัดตรัง และนำผลที่ได้มาเปรียบเทียบเพื่อหาความแตกต่างหรือความเหมือนของผลกระทบ ซึ่งพบว่าประชาชนทั้ง 2 อำเภอให้ข้อมูลที่เหมือนกันทั้งในส่วนของเชิงบวกและเชิงลบ ดังนี้

 **2.1 มิติด้านประชาชน**
 เนื่องจากโครงการลงทะเบียนเพื่อสวัสดิการแห่งรัฐได้ให้ความช่วยเหลือผ่านการใช้บัตรสวัสดิการแห่งรัฐ และที่สำคัญไปกว่านั้นคือต้องใช้บัตรดังกล่าวผ่านเครื่องรูดบัตร EDC ที่มีเฉพาะในร้านค้าที่เป็นร้านค้าธงฟ้าประชารัฐเท่านั้น จึงทำให้เกิดข้อจำกัดในการเลือกร้านค้าที่จะเข้าใช้บริการ และส่งผลต่อความสะดวกในการเดินทางไปใช้บัตรฯ ของประชาชน แต่ประชาชนทั้ง 2 อำเภอก็ได้รับความสะดวกในการเดินทางไปใช้บัตรสวัสดิการแห่งรัฐ ถึงแม้ว่าจะมีความสะดวกในการเดินทางก็จริง แต่ก็ยังมีประชาชนบางส่วนที่ยังคงมีปัญหาในเรื่องการเดินทางอยู่ ด้วยเหตุที่ว่าไม่สามารถไปได้ด้วยตนเองหรือผู้ที่มีข้อจำกัดในเรื่องของยานพาหนะ นี่ก็น่าจะตรงกับกลุ่มคนที่อยู่ในกลุ่มเป้าหมายของรัฐบาลจริงๆ นั่นก็คือคนที่ขาดแคลนจริงๆ ไม่ใช่ผู้ที่พยายามจะจน
 ความรวดเร็วการใช้บัตรสวัสดิการแห่งรัฐ ซึ่งโดยวิธีการแล้วไม่ได้เกิดความยุ่งยาก เพียงแค่เลือกสินค้าแล้วยื่นบัตรเพื่อตัดยอดเงิน ซึ่งวิธีดังกล่าวรัฐบาลก็เห็นว่าเกิดความสะดวกรวดเร็วกับประชาชนมากที่สุด และก็เป็นผลตอบรับที่ดี เพราะประชาชนพึงพอใจในการใช้บัตรสวัสดิการในการชำระเงิน เนื่องจากว่าให้ความรวดเร็วอยู่และสะดวก ใช้งานง่าย แต่กลับได้รับปัญหาในเรื่องของการต่อคิวแทน
 การรับรู้และการติดตามข้อมูลข่าวสารของโครงการลงทะเบียนเพื่อสวัสดิการแห่งรัฐ รัฐบาลได้ประกาศแจ้งข่าวสารทางสื่อโทรทัศน์หรือการออกมาในรูปแบบของข่าว แต่จากผลการศึกษาพบว่าประชาชนส่วนใหญ่ที่ใช้บัตรฯ ไม่ได้รู้ข่าวสารจากโทรทัศน์ แต่จะมาติดตามหลังจากที่รู้ว่ามีโครงการนี้ออกมาแล้ว แต่ทั้งนี้การประชาสัมพันธ์โครงการของรัฐบาลก็ยังคงใช้วิธีการผ่านผู้นำชุมชน ซึ่งมีความใกล้ชิดกับประชาชนและสื่อสารกันง่ายที่สุด และประชาชนทั้งสองอำเภอส่วนใหญ่ก็รับรู้ข่าวสารจากผู้นำชุมชน
 ความเพียงพอและความหากหลายของสินค้าในร้านค้าธงฟ้าประชารัฐเนื่องจากร้านค้าธงฟ้าฯ ที่อยู่ในแต่ละตำบลคือร้านขายชำทั่วไป จึงก่อให้เกิดความแตกต่างกันทั้งในเรื่องขนาดของร้าน ความสามารถในการนำสินค้าเข้าร้าน ความหลากหลายหรือจำนวนของสินค้า ซึ่งส่วนใหญ่สินค้าภายในร้านก็มีจำนวนที่พอดีและคิดว่าน่าจะเพียงพอต่อความต้องการ จากการสอบถามประชาชนทั้งสองอำเภอมีความพึงพอใจร้านค้าธงฟ้าฯ ที่เข้าใช้บริการ เพราะมีสินค้าที่หลากหลาย ตอบสนองกับความต้องการ
 ความแตกต่างของราคาสินค้าในร้านค้าธงฟ้าประชารัฐ เนื่องจากว่าแต่ละร้านนั้นมีกำลังซื้อหรืออำนาจการต่อรองที่ไม่เท่ากันจึงส่งผลให้ราคาขายสินค้าของแต่ละร้านอาจแตกต่างกัน แต่ทั้งนี้ทั้งนั้นก็ไม่ได้หมายความว่าราคาจะแตกต่างกันมากมาย จากการศึกษาพบว่าประชาชนผู้ใช้บัตรฯ ไม่ได้เห็นถึงความแตกต่างของราคาสินค้า แต่อย่างไรก็ตาม หากรัฐบาลต้องการที่จะให้ประชาชนได้รับราคาสินค้าที่ถูกอย่างแท้จริง ก็ควรให้ร้านค้าธงฟ้าฯ รับสินค้าที่เป็นธงฟ้าประชารัฐมาจำหน่ายภายในร้านอย่างจริงจัง
 จำนวนเงินที่รัฐบาลช่วยเหลือเพียงพอหรือสามารถลดภาระค่าครองชีพ แน่นอนว่าจำนวนเงินดังกล่าว หากถามบุคคลทั่วไปก็จะได้รับคำตอบว่าไม่เพียงพออยู่แล้วและก็ไม่คิดว่ามันจะช่วยอะไรได้มาก แต่หากถามผู้มีรายได้น้อย คำตอบจะต่างกันตรงที่จำนวนเงินที่ได้สามารถช่วยพวกเขาแบ่งเบาค่าใช้จ่ายไปได้ส่วนหนึ่ง และยังพบว่าประชาชนมีความยินดีและพึงพอใจเป็นอย่างมากที่รัฐบาลให้การช่วยเหลือ ถึงแม้ว่าจำนวนเงินมันจะน้อยไป แต่มันสามารถลดภาระค่าครองชีพในแต่ละเดือนของเข้าได้

**2.2 มิติด้านร้านค้า** เนื่องจากร้านค้าธงฟ้าประชารัฐเป็นร้านค้าที่รองรับการใช้บัตรของประชาชน เพราะฉะนั้น หากร้านค้าดังกล่าวเกิดความขัดข้อง ปัญหาที่เกิดขึ้นย่อมส่งผลโดยตรงต่อการเข้าใช้บัตรสวัสดิการแห่งรัฐของประชาชนในพื้นที่ ซึ่งจากการศึกษาผลกระทบที่เกิดขึ้นของร้านค้าเป็นไปในเชิงบวก ทั้งในเรื่องการเข้ามาติดตั้งเครื่องรูดบัตร EDC ของธนาคารกรุงไทย ซึ่งมีความรวดเร็วพอสมควรเมื่อเทียบกับระยะเวลาการจัดซื้อจัดจ้างเครื่องรูดบัตรของทางธนาคารกรุงไทยและการเร่งมือดำเนินการติดตั้งเครื่องรูดบัตรให้ทันเวลาการเริ่มใช้บัตรสวัสดิการแห่งรัฐ ทั้งนี้ความพร้อมในการใช้งานของเครื่องอยู่ในระดับที่ดีพอสมควร เนื่องจากร้านค้าสามารถใช้งานเครื่องได้อย่างรวดเร็ว และตัวเครื่องก็มีความเสถียร ทำให้เกิดการให้บริการที่รวดเร็ว แต่ก็มีก็ปัญหาบ้างครั้งซึ่งจะเป็นในช่วงแรกเท่าเท่านั้น

 หลังจากการเข้าร่วมเป็นร้านค้าธงฟ้าประชารัฐ ทางร้านค้ายังดำเนินกิจการตามเดิม คือ เมื่อก่อนขายอย่างไรตอนนี้ก็ขายอย่างนั้น มีเพิ่มเติมเข้ามาเพียงแค่เครื่องรูดบัตร EDC เท่านั้น และสินค้าภายในร้านก็ยังคงเป็นสินค้าที่ทางร้านไปซื้อมาจากพ่อค้าคนกลางและห้างสรรพสินค้า ซึ่งไม่ได้เป็นสินค้าของตราธงฟ้าโดยตรง จึงส่งผลให้ราคาขายและยอดขายก็ไม่ได้แตกต่างจากเดิม นอกจากนี้แล้ว ทางร้านค้ายังคงต้องรอเงินจากการขายสินค้าจากการใช้บัตรประชารัฐ ซึ่งในช่วงแรกนั้นการโอนเงินเข้าบัญชีมีความล่าช้า จนบางร้านจำเป็นต้องสำรองเงินเพื่อซื้อสินค้าเข้าร้านก่อน ซึ่งไม่เป็นผลดีนัก แต่การแก้ไขของทางธนาคารกรุงไทยและรัฐบาลก็ทำได้อย่างรวดเร็วจนทำให้การโอนเงินเป็นไปตามปกติ และอีกหนึ่งประการที่สำคัญ คือ เมื่อมีการใช้บัตรสวัสดิการแห่งรัฐผ่านเครื่องรูดบัตร EDC ซึ่งจะเกิดความใหม่ของประชาชนในสังคมชนบท อีกทั้งรัฐบาลได้กำหนดรายการสินค้าที่สามารถซื้อได้ รวมถึงเกณฑ์การใช้เงินในแต่ละเดือน ซึ่งสิ่งเหล่านี้จะเป็นสาเหตุของความไม่เข้าใจของประชาชน และก็น่าจะเป็นปัญหาที่เกิดขึ้นกับร้านค้า แต่ผลปรากฏว่าร้านค้าเหล่านี้ไม่ได้มองว่าเป็นปัญหา แต่กลับมองว่าเป็นเรื่องที่ควรช่วยเหลือกันเพียงแค่อธิบายให้เกิดความเข้าใจเท่านั้น

 **2.3 มิติด้านหน่วยงานที่เกี่ยวข้อง**

โครงการลงทะเบียนเพื่อสวัสดิการแห่งรัฐ เป็นโครงการของรัฐบาลที่มีขึ้นเพื่อช่วยเหลือประชาชนผู้ที่มีรายได้น้อย ฉะนั้นผู้ที่ดำเนินโครงการเพื่อให้บรรลุวัตถุประสงค์ก็คือหน่วยงานต่างๆ ตามที่รัฐบาลเห็นถึงความเหมาะสมและมีภาระหน้าที่ที่มีส่วนเกี่ยวข้องกับโครงการโดยตรง นั่นคือ กระทรวงการคลัง กระทรวงพาณิชย์ ธนาคารกรุงไทย ธนาคารออมสิน และธนาคารเพื่อการเกษตรและสหกรณ์การเกษตร ดังนั้น การดำเนินงานให้เกิดผลสำเร็จของแต่ละหน่วยงานจึงมีความสำคัญมาก ซึ่งแน่นอนว่าความร่วมมือของประชาชนในแต่ละพื้นที่มาเป็นลำดับหนึ่ง และผลปรากฏว่าประชาชนให้ความร่วมมือกับหน่วยงานในแต่ละขั้นตอนเป็นอย่างดี ถึงแม้ว่าอาจจะมีในเรื่องของความไม่เข้าใจอยู่บ้าง ซึ่งนั่นเกิดจากการประชาสัมพันธ์ของรัฐบาลที่ไม่สามารถทำให้ประชาชนเกิดความเข้าใจได้ 100% เพราะหน่วยงานที่ดำเนินการในแต่ละจังหวัด มีเพียงสำนักงานคลังจังหวัดและสำนักงานพาณิชย์จังหวัดเท่านั้นมีการประชาสัมพันธ์โครงการโดยตรง ผ่านสถานีวิทยุภายในจังหวัดและมีการทำหนังสือชี้แจงไปยังองค์กรปกครองส่วนท้องถิ่น ซึ่งในส่วนของธนาคารนั้นไม่ได้มีการประชาสัมพันธ์โดยตรง จึงทำให้เกิดการสื่อสารอย่างไม่ทั่วถึง แต่อย่างไรก็ตามเมื่อเข้าสู่กระบวนการลงทะเบียน เจ้าหน้าที่ผู้ปฏิบัติงานก็ได้ให้คำชี้แจงแก่ประชาชน แต่ทั้งนี้ทั้งนั้น ในส่วนของหน่วยที่เกี่ยวข้องยังคงมีจุดอ่อนในเรื่องของการเตรียมความพร้อมของบุคลากรในการปฏิบัติงาน เพราะมีเพียงแค่การประชุมชี้แจงผ่านการ Video Conference และการเข้าอบรมเพียงไม่กี่ชั่วโมงเท่านั้น ซึ่งโดยความจริงแล้ว โครงการใหญ่เช่นนี้ควรมีการเตรียมความพร้อมอย่างสูงสุด ทั้งในเรื่องของบุคลากรที่พร้อมให้คำปรึกษาแนะนำและพร้อมที่จะแก้ไขปัญหาที่เกิดขึ้นแก่ประชาชน เรื่องของสถานที่รองรับการมาลงทะเบียนของประชาชน เพราะธนาคารบางสาขามีพื้นที่จำกัด จึงส่งผลให้เกิดความแออัดและกระทบต่อประชาชนที่เข้าไปทำธุรกรรมกับทางธนาคาร ถึงแม้ว่าจะมีการจัดพื้นที่แยกส่วนไว้แล้วก็ตาม

 จากผลการศึกษาผลกระทบที่เกิดขึ้นในมิติด้านประชาชนซึ่งเป็นสิ่งที่เกิดขึ้นกับผู้ที่ใช้บัตรสวัสดิการแห่งรัฐโดยตรง และผลกระทบที่เกิดขึ้นนั้นเป็นไปในเชิงบวก ดังนั้นผลกระทบที่เกิดขึ้นของการใช้บัตรในพื้นที่ทั้งสองอำเภอไม่ได้มีความแตกต่างกัน จึงอาจกล่าวได้ว่าประชาชนผู้ที่มีรายได้น้อยหรือผู้ที่ใช้บัตรสวัสดิการแห่งรัฐ มีความพึงพอใจในการโครงการลงทะเบียนเพื่อสวัสดิการแห่งรัฐ โดยมองว่าเป็นเรื่องที่ดีที่รัฐบาลให้การช่วยเหลือกลุ่มคนที่มีรายได้น้อยในประเทศ และเพื่อเป็นการแก้ไขปัญหาที่เกิดขึ้นในสังคมตามแนวคิดนโยบายสาธารณะทั่วไป ซึ่งมีความสอดคล้องกับ **สันติ ถิรพัฒน์ เเละวิมุต วานิชเจริญธรรม (2558)** ศึกษาวิจัยเรื่อง การประเมินผลกระทบของโครงการบัตรสินเชื่อเกษตรกรเบื้องต้น มีวัตถุประสงค์เพื่อศึกษาประเมินผลกระทบของโครงการบัตรสินเชื่อ [11] อาจกล่าวได้ว่าการที่รัฐบาลจัดทำโครงการประเภทนี้ขึ้นมา เพื่อให้ความช่วยเหลือประชาชนเฉพาะกลุ่มโดยตรง ทั้งนี้ก็เพื่อเป็นการแก้ไขปัญหาต่าง ๆ ที่เกิดขึ้นด้วยกัน และเมื่อมีการจัดทำขึ้น แน่นอนว่าย่อมมีผลกระทบจากการดำเนินงานตามมา ไม่ว่าจะเป็นในเชิงบวกหรือเชิงลบก็ตาม นั่นก็ขึ้นอยู่กับวิธีการดำเนินงาน ความละเอียดรอบคอบของผู้จัดทำหรือแม้กระทั่งตัวของกลุ่มเป้าหมายของโครงการนั้นด้วยเช่นกัน

**ข้อเสนอแนะ**

 **มิติด้านประชาชน** 1) ภาครัฐควรมีระบบการพิจารณาคัดเลือกหรือคัดกรองบุคคลที่มีรายได้น้อยให้มีความรัดกุมให้มากขึ้น เพื่อป้องกันไม่ให้ประชาชนที่ไม่ได้จนจริงเข้ามาร่วมโครงการ 2) ภาครัฐควรมีช่องทางการประชาสัมพันธ์ที่หลากหลาย เพื่อให้ประชาชนได้ทราบรายละเอียดของโครงการ

 **มิติด้านร้านค้า** 1) หน่วยงานภาครัฐที่มีส่วนเกี่ยวข้องควรมีการประชาสัมพันธ์โครงการถึงร้านค้าธงฟ้าประชารัฐที่มีขนาดกลางและขนาดเล็ก 2) หน่วยงานภาครัฐควรควบคุมร้านค้าธงฟ้าประชารัฐให้จำหน่ายแต่สินค้าธงฟ้าที่มีโลโก้ประทับบนตัวสินค้าเพื่อบ่งบอกถึงสภาพราคาที่มีราคาถูก

 **มิติด้านหน่วยงานที่เกี่ยวข้อง** 1) รัฐบาลควรมีการชี้แจงรายละเอียดของโครงการให้หน่วยงานที่เกี่ยวข้องได้รับทราบล่วงหน้าเพื่อให้หน่วยงานได้เตรียมความพร้อมในการปฏิบัติงาน 2) ควรส่งเสริมให้ผู้นำชุมชนให้ความร่วมมือกับหน่วยงานมากขึ้น เนื่องจากหน่วยงานมีการลงพื้นที่ไปประชาสัมพันธ์เกี่ยวกับข้อมูลของโครงการฯ ให้ชาวบ้านได้รับทราบ

**เอกสารอ้างอิง**

[1] ภาสกร เย็นใจ. (2558). **การศึกษาสภาพปัญหาความยากจนของนักศึกษาระดับชั้น ปวช.1–3 สาขาวิชาอิเล็กทรอนิกส์ คณะช่างอุตสาหกรรม วิทยาลัยเทคโนโลยี- พายัพและบริหารธุรกิจ เพื่อจัดตั้งโครงการศูนย์ซ่อมอิเล็กทรอนิกส์ เทคโนพายัพ (รายงานการวิจัย)**. เชียงใหม่: วิทยาลัยเทคโนโลยีพายัพและบริหารธุรกิจ.

[2] วรายุทธ พลาศรี. (2556). การศึกษาปัจจัยที่มีผลต่อความยากจนของครัวเรือนในชนบท: กรณีศึกษาจังหวัดมหาสารคาม. **วารสารมหาวิทยาลัยราชภัฏมหาสารคาม** (มนุษยศาสตร์และสังคมศาสตร์), 7(1), 29-31.

[3] ธนาคารแห่งประเทศไทย. (2560). **โครงการศึกษาด้านโครงสร้างเศรษฐกิจไทยที่มีนัยต่อการดำเนินนโยบาย** (ออนไลน์). สืบค้นเมื่อ 3 กุมภาพันธ์ 2561, จากhttps://www.bot.or.th.

[4] สมชัย จิตสุชน. (2561). **‘จนไม่จด คนจดกลับไม่จน’ ช่องโหว่นโยบายบัตรสวัสดิการแห่งรัฐ สู่ข้อเสนอปรับปรุงช่วยเหลือคนจน** (ออนไลน์). สืบค้นเมื่อ 3 กุมภาพันธ์ 2561, จาก https://tdri.or.th.

[5] สำนักงานเศรษฐกิจการคลัง กระทรวงการคลัง. (2560). **คู่มือการดำเนินโครงการลงทะเบียนเพื่อสวัสดิการแห่งรัฐปี 2560** (ออนไลน์). สืบค้นเมื่อ 13 มกราคม 2561, จาก <https://www.mof.go.th>.

[6] อำนวย วงษ์พานิชย์. (2549). **การศึกษาผลกระทบทางสังคม อันเนื่องมาจากโครงการก่อสร้างท่อส่งก๊าซธรรมชาติที่มีผลตอประชาชนตามแนววางทอสงกาซธรรมชาติ : กรณีศึกษาในพื้นที่อำเภอพานทองและอำเภอเมืองจังหวัดชลบุรี** (วิทยานิพนธ์ปริญญามหาบัณฑิต, มหาวิทยาลัยบูรพา, ชลบุรี). สืบค้นจาก http://tdc.thailis.or.th

[7] ธนพล สราญจิตร์. (2558) . ปัญหาความยากจนในสังคม. **วารสารวิชาการมหาวิทยาลัยอีสเทิร์นเอเชีย ฉบับสังคมศาสตร์และมนุษยศาสตร์**, 5(2), 13-17.

[8] ศุภชัย ยาวะประภาษ, และปิยากร หวังมหาพร. (2555). **นโยบายสาธารณะไทย : กำเนิด พัฒนาและสถานภาพของศาสตร์**. กรุงเทพฯ: จุดทอง.

[9] มยุรี อนุมานราชธน. (2547). **นโยบายสาธารณะ : แนวความคิด กระบวนการ และการวิเคราะห์**. เชียงใหม่ : คะนึงนิจการพิมพ์.

[10] สัมฤทธิ์ ยศสมศักดิ์, และอนุรัตน์ อนันทนาธร. (2555). **นโยบายสาธารณะ(Public Policy)**. กรุงเทพฯ : ห้างหุ้นส่วนจำกัด เอ็ม.ที.เพรส.

[11] สันติ ถิรพัฒน์ เเละวิมุต วานิชเจริญธรรม.(2558). **การประเมินผลกระทบของโครงการบัตรสินเชื่อเกษตรกรเบื้องต้น (รายงานการวิจัย)**. กรุงเทพฯ : จุฬาลงกรณ์มหาวิทยาลัย.